Бүген “Балачак җыры” бәйгесе җиңүчеләре бүләкләнде 

	Бүген «ШАЯН ТВ» каналы студиясендә Татарстан Президенты каршындагы татар телен саклау һәм үстерү  мәсьәләләре комиссиясе ярдәме белән «ШАЯН ТВ»  каналы оештырган “Балачак җыры” бәйгесенең 2 нче сезонында җиңүчеләрне бүләкләү   чарасы үтте! 	 Тамашачылар өчен исә тантананы рәсми сайт һәм You tube канал аша туры эфирда карау мөмкинлеге тәкъдим ителде. 
Бәйге максаты  татар телендә балалар өчен җырлар иҗат итүче шагыйрь һәм композиторларны барлау, шул җырларны таныту, балалар репертуарын татар җырлары белән баетудан гыйбарәт.

Быел «Балачак җыры 2021 » бәйгесенә 110 җыр килде. Бу узган елгыдан ике тапкырга күбрәк! Иң яшь катнашучыга 23 яшь булса, иң өлкәненә 90 яшь! Профессиональ композиторлар, танылган шагыйрьләр белән беррәттән бәйгедә үзешчәннәр дә катнашты. Арада төрле һөнәр ияләре бар. Табиблар, укытучылар, фән эшлеклеләре, тәрбиячеләр һәм башкалар. Катнашучыларның географиясе  дә киң. Үз иҗат җимешләрен Татарстан гына түгел, Мәскәү, Чиләбе өлкәсе, Башкортстан, Удмуртия, Чувашиядә яшәүче милләттәшләребез дә җибәрде.

Жюри ике составта эшләде. Беренче төркемдә профессионаллар,  ягъни әдәбият, сәнгать, музыка, педагогика өлкәсендә югары дәрәҗәләргә ирешкән шәхесләр булса, икенче төркемдә – балалар: музыкаль бәйгеләр лауреатлары, «ШАЯН ТВ» каналы алып баручылары, блогерлар. 
Һәм ниһаять җиңүчеләр исемлеге билгеле. Менә алар:

«Дәү әни» җыры
Авторлар: Гөлзар Вәлиева, Раилә Гайнуллина

«Бал корты» җыры
Авторлар: Фәннур Галимов, Сания Әхмәтҗанова

«Мин татарча сөйләшәм» җыры
Авторлар: Эльвира Сафина, Фирүзә Хафизова-Насыйбуллина

«Композитор чыпчыклар» җыры
Авторлар: Сәүия Минһаҗева (Фәнис Яруллин), Лидия Әхмәтова

«Светофор» җыры
Авторлар: Резеда Фәрхетдинова, Эльмира Шәймәрданова-Гыйльфанова

Җиңүчеләрне котларга мәртәбәле кунаклар җыелды:

1. Татарстан Республикасы Дәүләт Советы Рәисе урынбасары, Татарстан Республикасы Президенты каршындагы татар телен саклау һәм үстерү мәсьәләләре комиссиясе рәисе М.Г.Əхмәтов;

2. Татарстан Республикасы Дәүләт Советының Мәгариф, мәдәният, фән һәм милли мәсьәләләр комитеты рәисе, Татарстан Республикасы Дәүләт Советында «Бердәм Россия» фракциясе әгъзасы А.Р. Зарипов;

3. «Яңа гасыр»телерадиокомпаниясе» акционерлык җәмгыяте генераль директоры, Татарстан Республикасы Дәүләт Советы депутаты, Татарстан Республикасы Президенты каршындагы татар телен саклау һәм үстерү мәсьәләләре комиссиясе әгъзасы И.Ю. Әминев;

4. «Сәйлән» телевизион җыр фестивале җиңүчеләре;

5. «Балачак җыры-2021» бәйгесенең җиңүчеләре;  
	---	
Шаян

	№ --- | 01.06.2021	


